A. Rahman

**Abdul Rahman Bin Togel** atau lebih dikenali sebagai **A. Rahman** (1914 - 31 Oktober 1957) merupakan biduan dan penggesek biola pada masa zaman pendudukan Jepun di Tanah Melayu.

## Biografi
Abdul Rahman Bin Togel atau nama pentasnya A. Rahman dilahirkan pada tahun 1914, Beliau merupakan seorang penyanyi keroncong dan lagu-lagu asli yang hebat di zaman itu. Selain menyanyi, beliau juga mahir mencipta lagu dan lirik seperti lagu Mega Mendung, Ketawalah Lagi, Ayah dan Ibu, Musalmah, Sri Tambak, Sri Johor dan banyak lagi.

Pada tahun 1937, A.Rahman yang pernah menganggotai kumpulan opera bangsawan sebagai pemuzik, telah memasuki pertandingan menyanyi iaitu adu bakat keroncong di pusat hiburan Happy World dan beliau mendapat tempat kedua. Namun, tuah menyebelahinya hingga diberi peluang merakamkan suara bersama Syarikat EMI Columbia Records dan pernah juga membuat rakaman bersama syarikat His Masters’ Voice (HMV), sebuah syarikat rakaman terbesar di dunia.

Semasa pendudukan Jepun bermula pada tahun 1942 di Malaya, biduan A.Rahman sering membuat persembahan bersama pancaragamnya untuk askar-askar Jepun. Biduan R. Ismail yang merupakan anaknya yang pada ketika itu masih kanak-kanak juga mengikuti bapanya untuk membuat persembahan.

Setelah berakhirnya pendudukan Jepun di Malaya pada tahun 1945, Biduan A. Rahman telah menubuhkan sebuah pancaragam yang diberi nama Orkes Rahman Kenchanawati. Beliau bukan sahaja menyanyi malah bermain biola dan alat musik yang lain. Kebolehan beliau juga boleh menyanyi sambil menggesek biola sekali gus.

Selain beliau, terdapat juga penyanyi-penyanyi lain yang menganggotai kumpulan Kenchanawati iaitu Biduanita Momo Latiff, Miss Julia, Nona Asiah serta anaknya R. Ismail. Beliau sering merakamkan lagu di piring hitam bersama Miss Julia yang merupakan pasangan duetnya yang ideal. Antara lagu-lagu dendangan mereka ialah lagu Asli Mak Inang, Cik Siti Lela Mayang dan banyak lagi.

Pada ketika itu juga beliau sering memasuki peraduan nyanyian dan pernah mendapat tempat pertama dan pernah digelar "Johan Biduan dari Malaya". Orkes Kenchanawati sering membuat persembahan di majlis keramaian, perkahwinan dan mereka seringkali diundang untuk membuat rakaman rancangan hiburan di Radio Malaya. Di saat kegemilangan, beliau juga sering mengadakan persembahan di pusat hiburan yang cukup dikenali pada ketika itu iaitu Happy World dan New World.

Biduan A. Rahman pernah mendapat anugerah dari Sultan johor pada masa itu iaitu Allahyarham Sultan Ibrahim Ibni Almarhum Sultan Abu Bakar kerana beliau telah menulis lagu Sri Johor yang menceritakan keistimewaan negeri Johor pada masa itu.

## Kematian
Pada 31 Oktober 1957, Biduan A. Rahman meninggal dunia di usia 42 atau 43 tahun dan penyebab kematiannya tidak diketahui. Beliau dikebumikan di Perkuburan Islam Kaki Bukit, Singapura.

Walaupun perginya seorang biduan bernama Abdul Rahman ini lebih dari 60 tahun lamanya, Sumbangan beliau untuk meningkatkan mutu muzik Melayu di waktu itu sangat hebat. Kerana beliau dianggap pelopor muzik Melayu selain Wak Jahari Jarr, Zubir Said, Ahmad Jaafar dan yang lain-lain lagi.

## Diskografi

* Berdendang Anak Dara (nyanyian semula Sudirman Hj. Arshad)
* Singapura Bandaraya (dijadikan lagu rakyat hari kebangsaan)
* Ayah Dan Ibu (nyanyian semula Sudirman Hj. Arshad)
* Mega Mendung (Nyanyian semula Sharifah Aini/Rudy Djoe)
* Ketawalah lagi (Nyanyian semula Noraniza Idris & Siti Nurhaliza)
* Asmara Menjelang (Nyanyian semula Rosemaria A. Hamid)
* Sri Tambak (nyanyian semula Sharifah Aini)
* Sri Rampaian
* Sri Johor
* Lanchang Kuning (nyanyian semula Eddy Silitongga/Jamal Abdillah)
* Nona Zaman Sekarang (nyanyian semula Sandra Reemer)
* Musalmah
* Insan Terpileh
* Taman Bunga
* Gadis Malaya
* Bila kau nak pergi
* Cik Minah Sayang
* Diriku Ini
* Hilang Harapan
* Pasir Roboh (Nyanyian Semula SM Salim, Fazidah Joned & Sharifah Aini)
* Asli Mak Inang - duet bersama Miss Julia
* Cik Siti Lela Mayang - duet bersama Miss Julia
* Hang Tuah - duet bersama Miss Julia
* Terang Bulan Masri
* Isteri Saya
* Oh Khatijah
* Ayer Batu

## Rujukan